GROŽINIO TEKSTO SUVOKIMO GEBĖJIMAI

|  |  |  |
| --- | --- | --- |
| Grožinio teksto suvokimo  aspektai | Literatūrologiniai pagrindai ugdymo sistemai suprasti (mokytojams) | Ugdomi grožinio teksto suvokimo  gebėjimai (mokiniams) |
| 1. Skaitomo teksto paskirties ir pobūdžio supratimas (Kokią pradinę nuovoką apie tekstą mokinys įgyja?)  2. Išorinių grožinio teksto požymių (grafinio pavidalo) supratimas.  3. Teksto pavadinimo supratimas.  4. Prie teksto pateikiamų paaiškinimų, išnašų supratimas.  5. Grožiniam tekstui būdingų požymių supratimas (kuo tekstas skiriasi nuo pavienių sakinių grupės).  6. Grožinio teksto temos supratimas.  7. Grožiniame tekste sprendžiama  problema  (koks klausimas keliamas).  8. Pagrindinė grožinio teksto mintis (idėja).  9. Svarbiausių grožinio teksto (vaizduojamo pasaulio) turinio elementų atpažinimas.  10. Grožinio teksto kalba.  11. Grožinio teksto vertinimas. | Pagrindinė grožinių tekstų funkcija – **estetinė, „teikianti vertybių matą“**  (K. Nastopka).  Grožinių tekstų pobūdis labai įvairus (pvz., nuotykinė, psichologinė, realistinė, fantastinė ir t.t. proza, lyrinis, meditacinis , modernusis ir t.t. eilėraštis ir kt.). Pradinėse klasėse visų pirma skiriami ir mokinių atpažįstami (ypač pagal grafinį pavidalą) **prozos** (neeiliuoti), **poezijos** (eiliuoti), **dramos** (ypatinga forma, gali būti prozos arba eiliuota kalba parašyti) tekstai. Teksto pobūdžio supratimas lemia skaitytojo lūkesčius – „nuovoką, apie ką kalbama“ (G. Viliūnas) ir veikia skaitymo motyvaciją.  Grožinį tekstą gali sudaryti:   1. tik **tekstinė dalis**   (autorius, pavadinimas, jeigu jis yra, pats kūrinio tekstas, įvairūs paaiškinimai, jeigu jie yra); tai neiliustruotas tekstas;  b) **tekstinė ir**  **iliustracinė dalis** (vaikų literatūroje dažniausias variantas).  Tekstinė dalis atspausdinta tam tikru šriftu (raidžių formos, dydis, spalva), išdėstyta tam tikra tvarka (pvz., prozos teksto eilutės ilgos, per visą puslapį, poezijos teksto eilutės trumpesnės (išimtis – eilėraštis proza), neretai eilutę sudaro vienas žodis) , teksto eilutės gali sudaryti tam tikrą formą (pvz., medžio, obuolio, namo ir pan.). Gali būti meniška pirmoji kūrinio raidė, išryškintos pirmosios eilutės, skirtingu šriftu parašyti kai kurie (pvz., veikėjų) žodžiai tekste ir pan. Grafiškai skiriamos teksto dalys (jos gali būti pavadintos, išskirtos ženklais ar tik pradėtos naujoje eilutėje), pastraipos.  Tekstą iliustruoja dailininko iliustracija (iliustracijos), meninė nuotrauka ir pan. Menininko sukurtos iliustracijos ne tik papildo ir papuošia tekstą, bet yra ir savarankiški meno kūriniai, vertingi estetiniu požiūriu, todėl būtinai aptariami, vertinami.  Grafinis teksto pavidalas susijęs su teksto turiniu, jam tarnauja ir padeda skaitytojui giliau suvokti kūrinį, todėl į jį visada būtina atkreipti mokinių akis.  **Pavadinimas** yra ne tik vienas iš išorinių teksto požymių, padedantis susidaryti pradinę nuovoką apie tekstą, bet **labai svarbus visai kūrinio reikšmei suprasti, „savotiškas skaitymo raktas“** (G. Viliūnas); pavadinimas gali būti neparašytas (pvz., eilėraštis be pavadinimo, kūrinio ištrauka), bet visada yra galimybė jam būti; grožinio teksto pavadinimas vaikų literatūroje dažniausiai išreiškia: a) temą, b) pagrindinę mintį, c) temą ir pagrindinę mintį (jų jungtis gali atitikti kūrinio problemą), d) kita (pvz., nusakyti žanrą, išreikšti akimirkos nuotaiką, jausmo blyksnį, pasišaipyti ir t.t.).  **Išnašos, įvairūs paaiškinimai** tekste, šalia ar po teksto **padeda skaitytojui giliau suprasti kūrinį** (pvz., jo parašymo aplinkybes, atstatyti trūkstamas grandis, suprasti kūrinio kontekstą ir kt.) Dramos kūriniuose labai svarbios remarkos. Prozos, poezijos tekstuose paaiškinimai pateikiami labai retai, tačiau jie įprasti prie vadovėlių tekstų: prie jų gana dažnai yra retesnių žodžių aiškinimai, žinios apie autorių, knygą arba turinio konteksto paaiškinimai prie ištraukų).  Grožiniam tekstui, kaip ir visiems tekstams, būdingas tam tikras **loginis nuoseklumas, sąryšingumas ir užbaigtumas**: mintys, reiškiamos sakiniais, sakinių grupėmis, pastraipomis, yra pateikiamos nuosekliai, viena kitą aiškina, papildo; sakiniai susieti vienas su kitu (pasikartojančiais žodžiais, įvardžiais, sinonimais ir kt.), kiekvienas sakinys, pastraipa plėtoja teksto temą; iš paskutinio sakinio (sakinių) aišku, kad tekstas užbaigtas.  Kiekviename grožiniame tekste pateikiama tam tikra meninė informacija, t.y. jame rašoma apie kažką: žmogaus gyvenimą, gamtą, fantastinius dalykus ir kt. **Tai, apie ką rašoma, ir yra tema**. Grožinių tekstų tematika begalinė.  **„Problema – pagrindinis klausimas, kurį rašytojas kelia ir sprendžia kūrinyje“** (V. Ramonaitė). Vaikų literatūroje svarbios problemos: vaikų tarpusavio santykiai, artimo meilė, pagarba šalia esančiam,  užuojauta silpnesniam, tiesa ir melas, elgesys su gyvūnais, gamtos saugojimas ir kt. Grožinio teksto problema labai susijusi su jo tema ir pagrindine mintimi, kartais jas sunku atskirti. (Paviršutiniškuose, meniškai silpnuose tekstuose problemos paprastai nekeliamos.)  Kiekviename tekste užkoduota autoriaus pozicija (jo pasaulėjauta, požiūris į vaizduojamus veikėjus, įvykius ir kt.), kitaip sakant, **tekste autorius išreiškia jam svarbias mintis;** **apibendrinanti, svarbiausia iš jų vadinama pagrindine mintimi (idėja)**, kuri gali būti:  a) tiesiogiai išreikšta pavadinime, tekste autoriaus (pasakotojo) arba veikėjo sakiniu (dažnai teksto pabaigoje patarle, pamokomuoju posakiu ir kt.); toks pagrindinės minties reiškimas ypač dažnas pasakėčiose, didaktinėje prozoje;  b) nepasakyta, bet suprantama iš viso teksto turinio ir išaiškėja apibendrinant vaizduojamus veikėjų poelgius, dialogus, įvykių baigtį ir kt.; toks pagrindinės minties reiškimas yra vyraujantis šiuolaikinėje vaikų literatūroje.  Išskiriami šie svarbiausi (globalūs) teksto turinio elementai:   * prozos, dramos   kūrinyje **veikėjas arba veikėjai** (vaikų literatūroje tiek gyvos būtybės, tiek daiktai, reiškiniai ir kt.); grožiniame kūrinyje labai svarbūs veikėjų aprašymai (išorės, būdo bruožų) arba tik aprašymų detalės (bet jos reikšmingos), veikėjų tarpusavio santykiai, dialogai, mintys, kalba ir kt.; poezijoje veikėjas gali būti tik poemoje, eiliuotoje pasakoje, siužetiniame eilėraštyje; lyriniame eilėraštyje netiktų kalbėti apie veikėją, tačiau pradinėse klasėse ši sąvoka mokytojų vis dar vartojama;  - prozos, dramos tekste, poemoje yra **įvykis arba įvykiai**, kurių „negalima įsivaizduoti be veikėjų“ (V. Zaborskaitė); per veikėjų veiksmus, santykius, dalyvavimą vaizduojamuose įvykiuose arba reagavimą į juos geriausiai atsiskleidžia veikėjo vidiniai bruožai. Įvykių grandinė sudaro kūrinio siužetą (fabulą), jos elementai: **veiksmo užuomazga, veiksmo vystymasis arba raida ir aukščiausias įtampos taškas arba kulminacija, veiksmo atomazga**; analizuojant vaizduojamus įvykius negalima praeiti, nepastebėti su įvykiais susijusių, juos lemiančių svarbių detalių;  - **veiksmo vieta (erdvė)** – kur vyksta vaizduojami įvykiai; veiksmo vietos aprašymas (ar tik jo detalės) labai svarbios ir aprašomiems įvykiams įsivaizduoti, ir veikėjo būsenai suprasti (pvz., saulėtas peizažas padeda atskleisti veikėjo džiaugsmą); lyriniame eilėraštyje gana dažnai aprašoma erdvė, vieta, tačiau šių aprašymų paskirtis kita negu prozos tekste: jie yra ne veiksmo fonas, o savarankiškas, labai svarbus (gamtiniuose eilėraščiuose pats svarbiausias) eilėraščio komponentas, dažnai suprantamas perkeltine reikšme, metaforizuojamas (R. Tūtlytė); būtina mokyti pradinukus nepraeiti pro veiksmo vietos aprašymą (vaikai linkę sekti juos labiau dominančius vaizduojamus įvykius), vaizduotėje susikurti  aprašomą erdvę (gali padėti ir iliustracijos), aptarti aprašymo reikšmę kūrinyje, pastebėti, kokiomis kalbos priemonėmis jis sukuriamas;  - **veiksmo laikas** – kada vyko, vyksta ar vyks vaizduojamas įvykis; kūrinyje gali būti vaizduojama ir labai trumpa laiko atkarpa, ir labai ilga (pvz., įvykio minutės, visas žmogaus gyvenimas) – kiekvieno kūrinio laikas vis kitoks; laikas gali būti aiškiai pasakytas arba neapibrėžtas, tik numanomas, be to, laikas gali būti kaitaliojamas (grįžtama į praeitį, nusikeliama į ateitį ir pan.); poezijoje laikas dažniausiai susijęs su erdvės (pvz., rudens gamtos, ankstyvo ryto ir pan. vaizdas), jausmų, išgyvenimų vaizdavimu; pradinukai lengvai suvokia poezijoje, prozoje aprašomą metų, paros laiką, neapibrėžtą pasakos laiką („seniai seniai“, „žiloje senovėje“ ir pan.), analizuodami įvykių laiką geriau suvokia tų įvykių raidą, priežastis ir pasekmes;  - **pasakotojas** – prozos kūrinyje „yra sąlygiškas tarpininkas tarp autoriaus vaizduojamų įvykių ir skaitytojo“ (L. Ruseckienė); pradinėse klasėse pasakotojas dažnai tapatinamas su autoriumi, ypač kai pasakojama trečiuoju asmeniu, tačiau iš tiesų pasakotojas yra „meninė konstrukcija“ (V. Zaborskaitė), kitaip sakant, jis taip pat rašytojo sukurtas; pradinukai nesunkiai atpažįsta pasakotoją, kai juo rašytojas pasirenka kurį nors veikėją; lyriniame eilėraštyje, pagal R. Tūtlytę, kalbantysis dažniausiai yra „aš“, t. y. gali būti labai aiškus (pvz., kalba gėlė, stirniukas, lėlė, vaikas ir t.t.) arba neaiškus, „pasislėpęs“, neapibrėžtas (tuomet mokiniai dažniausiai sako „poetas“), nes pradinukai dar nepažįsta lyrinio herojaus. Literatūros moksle greta pasakotojo išskiriamas dar ir adresatas. Su pradinukais paprastai aptariama**, į ką kreipiasi pasakotojas, kalbantysis** (į tėvynę, gimtinę, į vaiką, senelį, į paukštelį, augalą ir pan.).  Kiekvienas grožinis tekstas turi **savitą kalbinę raišką** (stilių): skiriasi ir skirtingų literatūros rūšių, žanrų (prozos, poezijos, dramos, apsakymo, apysakos, romano, lyrinio eilėraščio, eiliuotos poemos, pjesės ir kt.), ir atskirų rašytojų stiliai. Pradinėse klasėse jau siekiama atkreipti mokinių akis į skirtingas literatūros kūrinių formas, pastebėti ryškiausias rašytojų kalbos ypatybes, rasti tekste vaizdingus žodžius, pasakymus, sinonimus, antonimus, palyginimus, perkeltine reikšme vartojamus žodžius (paprasčiausias metaforas).  Teksto **vertinimą lemia**:  - **skaitytojo emocinis nusiteikimas ir estetinė nuovoka**;  - **skaitytojo žinios apie teksto kontekstą** (jeigu mažojo žanro kūrinys, iš kokio jis rinkinio, jeigu ištrauka, viso kūrinio žinojimas, parašymo laikas, aplinkybės, rašytojo asmenybės ir gyvenimo ypatumai, turėję įtakos kūriniui, ir kt.);  - **skaitytojo žinios ir supratimas apie tekstą**: jo grafiką, parašymo tikslą, temą, problemą, pagrindinę mintį, turinio elementus, kalbos ypatumus;  - **skaitytojo patirtis**, kuri apjungia visus išvardytus vertinimą lemiančius elementus ir kuri jaunesniajame mokykliniame amžiuje labiausiai priklauso nuo skaitymo kokybės (gebėjimo suprasti, apmąstyti skaitinį, jį išgyventi (gal interiorizuoti?) ir kiekybės (kuo daugiau vaikas skaito, tuo daugiau įgyja skaitytojo patirties). | Supranta grožinio teksto sąlygiškumą (autorius kuria vaizdus, o ne kopijuoja tikrovę) ir paskirtį **–** paveikti skaitytojo jausmus (pasigrožėti, jausti malonumą skaitant, išgyventi, stebėtis, susidomėti, patirti nepatirta ir t.t.), supranta esminius grožinio ir negrožinio teksto skirtumus, skiria prozos, poezijos, dramos tekstus. Geba naujai skaitomą tekstą pagal pradinę nuovoką susieti su jau skaitytais tekstais. Paaiškina, kas pirmiausia sudomino ir paskatino perskatyti tekstą (pavadinimas, iliustracijos, pradžia ir kt.).  Mato teksto grafinio pavidalo išskirtinumus (šrifto, eilučių išdėstymo) ir paaiškina jų paskirtį. Supranta, kaip vizualiai ir kodėl ilgesnis tekstas suskirstytas į dalis. Randa, kuriai teksto daliai skirta iliustracija, sugretina ir palygina tekstą ir iliustraciją. Apmąsto ir papasakoja, kaip ir kodėl iliustruotų kūrinį ar jo ištrauką. Geba palyginti skirtingų iliustratorių (pvz., klasės draugų) to paties kūrinio iliustracijas. Žino žymiausių vaikų knygų dailininkų pavardes, atpažįsta jų braižą.  Pagal pavadinimą supranta ir gali nusakyti kūrinio temą.  Sugalvoja arba iš pateiktųjų atrenka teksto pavadinimą.  Gretindamas tekstą ir pavadinimą supranta, kada pavadinimu išreikšta teksto tema, kada pagrindinė mintis, o kada abi kartu arba įvardijama sprendžiama problema.  Supranta ir paaiškina, kodėl pateiktas pavadinimas netinka tekstui. (Šios dvi užduotys reikalauja giliai suvokti skaitomą tekstą, padaryti išvadą apie pavadinimą).  Supranta, kodėl prie kūrinio pateikti paaiškinimai, juos atidžiai skaito ir susieja su kūrinio tekstu: geba pagal juos atstatyti trūkstamą pasakojimo dalį (pvz., paaiškinti, kas buvo prieš vaizduojamus įvykius, t.y. įvykių priešistoriją, papildyti veikėjo paveikslą, praplėsti laiko ir erdvės supratimą). (Integruoja dviejų tekstų – paaiškinančio ir kūrinio – informaciją.)  Pasinaudoja teksto išnašomis aiškindamasis nežinomus žodžius, kad geriau suprastų kūrinį.  Analizuodamas kūrinį tikslingai naudojasi greta teksto parašytais klausimais ar pastabomis.  Lygindamas ir susiedamas kelias įvykio grandis (teksto dalis) pastebi teksto nenuoseklumus (trūksta kurios nors loginės grandies), sukeistas teksto dalis (kritiškai vertina tekstą).  Randa (atsirenka) kiekvienoje kūrinio dalyje tai, kas svarbiausia, ir sudaro teksto (dažniausiai prozos) planą (žymisi tekste, sudaro paveikslėlių, schemų, pavadinimų, konstatuojamųjų sakinių, klausimų ir kt. forma).  Supranta, kas pasakoma pirmuoju, paskutiniuoju teksto sakiniu. Susieja pirmą (pirmuosius) ir paskutinį (paskutiniuosius) teksto sakinius ir paaiškina, kaip jie siejasi.  Pasako, kas tekste įvardijama įvardžiais.  Randa teksto temą, išreikštą pavadinimu, pasakotojo ar veikėjo sakiniu, paaiškina ją.  Žinodamas temą pasako savo lūkesčius – ko tikisi iš teksto.  Geba suformuluoti teksto temą remdamasis teksto pradžioje pateikta informacija, po išsamios viso teksto analizės patikslina temą.  Geba palyginti savo ir draugų, mokytojo suformuluotas temas, atsirinkti tiksliausią.  Geba palyginti dviejų ir daugiau tekstų temas.  Susiedamas visus teksto komponentus supranta ir pasako kūrinyje keliamą problemą, jeigu ji nėra labai užslėpta.  Geba kelti hipotezę, kaip galima kitaip išspręsti aptartą problemą.  Randa tekste aiškiai išreikštą pagrindinę mintį. Paaiškina šią rašytojo išvadą.  Geba apibendrinti tekste keliamas mintis, padaryti išvadą ir suformuluoti pagrindinę mintį.  Geba palyginti savo ir draugų, mokytojo pasiūlytus variantus, atsirinkti tiksliausią formuluotę.  Geba palyginti dviejų ar daugiau tekstų pagrindines mintis.  Išvardija grožinio teksto veikėjus.  Randa veikėjų dialogą (dialogus), supranta jo reikšmę grožiniame tekste.  Lygindamas veikėjų atliekamus veiksmus, jų aktyvumą, skiria pagrindinį veikėją (pagrindinius veikėjus) nuo antraeilio (antraeilių). Paaiškina ryšius tarp šių veikėjų.  Apmąsto veikėjų ypatybes (išorines, vidines, kalbą), jas lygina, daro išvadas, vertina ir skirsto veikėjus.  Geba iš kelių atskirų fragmentų (elgesio, veiksmų, išorės detalių) susidaryti veikėjo paveikslą.  Analizuodamas su veikėju susijusią informaciją supranta pasakotojo (kartu ir autoriaus) požiūrį į veikėją.  Išvardija pasakojimo įvykius, supranta jų nuoseklumą: veiksmo užuomazgą (įvykio pradžią), veiksmo vystymąsi (raidą), aukščiausią įtampos tašką (kulminaciją), atomazgą (pabaigą) (pvz., sudaro įvykius reiškiančių veksmažodžių grandinę, parašo pasakojimo planą, randa paveikslėlį, iliustruojantį atitinkamą kūrinio dalį ir kt.).  Susieja kelis vaizduojamus įvykius, supranta jų tarpusavio ryšius, padaro išvadą, kad vienas įvykis sukėlė kitą – randa priežastį ir pasekmę.  Įvertina, ar tokie įvykiai išties galėtų atsitikti.  Remdamasis kuria nors įvykio grandimi (grandimis) kelia hipotezę apie galimą įvykių baigtį. Geba pagrįsti savo hipotezę teksto medžiaga.  Randa veiksmo vietos aprašymą arba aprašymo detales.  Geba pastebėti smulkias, neišsiskiriančias, bet iš tiesų svarbias veiksmo aplinkybių detales.  Supranta, kad vietos aprašymas suteikia grožiniam tekstui tam tikrų nuotaikos atspalvių, geba paaiškinti kokių ir tai pagrįsti teksto medžiaga.  Geba susieti keletą informacijos apie veiksmo vietą fragmentų ir padaryti išvadas apie įvykių aplinkybes, jų svarbą veiksmo vystymuisi.  Randa tekste tiesiogines ir netiesiogines (užslėptas) nuorodas į vaizduojamą laiką.  Susiedamas atskirus įvykio (įvykių) momentus, aprašomas veiksmo aplinkybes ar tik atskiras detales, „išduodančias“ laiką, suvokia ir pasako pasakojimo laiką, jo trukmę, kaitą.  Supranta, ar tekste vaizduojamas laikas yra realus ar fantastinis, savo samprotavimus pagrindžia teksto medžiaga.  Atpažįsta ir paaiškina, kokiomis kalbinėmis priemonėmis vaizduojamas laikas.  Atpažįsta kūrinio pasakotoją, kai pasakoja veikėjas ar koks nors įvykių „stebėtojas“ iš šalies.  Supranta, kad rašytojas nėra pasakotojas, ir šią sampratą gali pagrįsti remdamasis teksto medžiaga ir rašytojo gyvenimo faktais.  Supranta ir paaiškina, į ką kreipiasi pasakotojas, kalbantysis.  Randa ir paaiškina kalbos stilistinių priemonių (vaizdingų žodžių, sinonimų, antonimų, palyginimų ir kt.) vartojimą grožiniame tekste.  „Nepraeina“ pro nežinomus teksto žodžius, nori ir geba juos išsiaiškinti.  Geba interpretuoti ir integruoti su gyvenimiška patirtimi grožinio teksto pagrindinę mintį (idėjas).  Geba suprasti ir paaiškinti grožinio teksto nuotaiką, jos keitimąsi, išsakyti sukeltus jausmus, mintis, paaiškinti viso to priežastis.  Supranta, kodėl perskaitytas tekstas yra vertingas (ar nevertingas) jau anksčiau skaitytų kūrinių kontekste.  Paaiškina, kuo, jo manymu, šis autorius išsiskiria iš kitų.  Pasirinktu aspektu lygina du tekstus ir daro išvadas apie juos – vertina pateikdamas savo argumentus, pagrįstus tekstų medžiaga ir skaitytojo bei gyvenimiška patirtimi. |